Interessen for digitale valutaer har aldri vært større og kursene er på rekordnivåer. Advarsler om bobler og en snarlig kollaps skremmer ikke spekulanter.

Fordobling siden mars

Bitcoin Digital valuta bygget på blokkjedeteknologi som lar brukeren sende penger hvor som helst, når som helst.

Utviklet av pseudonymet Satoshi Nakamoto i 2008 og 2009.

Har ingen sentral utsteder eller kontroll.

Transaksjon er offentlig, men partene forblir anonyme.

Brukes til donasjoner, lagring av verdier, spekulasjon, ordinær netthandel og i sine tidlige år kjøp av illegale varer.

Blokkjede er teknologien bak desentraliserte valutaer som bitcoin og ethereum.

Én bitcoin er torsdag morgen verdt 11.000 dollar, ifølge DN Investor. Bitcoinkursen har steget mer enn 125 prosent siden midten av mars.

I helgen passerte prisen på en bitcoin, den mest kjente av de digitale valutaene, 2000 dollar for første gang. Dette er mer enn en fordobling sammenlignet med for to måneder siden da prisen lå på like under 1000 dollar. For ett år siden lå prisen på 450 dollar.

Bitcoin er en digital valuta som ikke er støttet opp av hverken sentralbanker, edle metaller eller annen form for sikkerhet. Valutaen er basert på matematiske algoritmer hvor datamaskiner vil løse komplekse matematiske problemer og bli tildelt bitcoin.

Dette er blitt en milliardindustri. I Kina er det investert i store datafarmer som døgnet rundt forsøker å løse de matematiske utfordringene og samtidig bekrefte digitale transaksjoner til brukere over hele verden. Dette får de betalt for.

De siste ukene har prisen på bitcoin slått nye rekorder nesten daglig. Årsaken er økt interesse fra Asia og USA. Japan godkjente i april bruk av digitale valutaer som betalingsmiddel. Flere større butikkjeder aksepterer betaling med blant annet bitcoin i Japan.

Artikkelen fortsetter under annonsen

Da hackere forsøkte å ta kontroll over flere hundre tusen datamaskiner i midten av mai forlangte de oppgjør i bitcoin.

– En skulle tro at WannaCry-angrepet ville ha en negativ innvirkning på prisen. Heller ikke dette har stanset bitcoin-oppgangen, sier senior markedsanalytiker Mati Greenspan hos eToro til CNN.

Finansiell revolusjon

India, Russland, Singapore og andre land vurderer å godkjenne bruk av valutaen. Den indiske sentralbanken advarer brukere om risikoen og at dette bitcoin ikke er gyldig betalingsmiddel.

Kilder har bekreftet overfor indiske medier at de er i ferd med å se på hvilke reguleringer som må endre for å godkjenne bruk av digitale valutaer.

I India får Zebpay, som er en digital valutabørs hvor digitale valutaer omsettes, over 2500 nye brukere hver dag.

– India er i gang med en finansiell revolusjon hvor kunder tar i bruk nye, utradisjonelle investeringsprodukter. Det har vært en stabil og lovende vekst, men vi tror at bitcoin-trenden vil ta av for fullt. Vi sikter på 12 million nedlastinger innen september, sier direktør Sandeep Goenka Zebpay til Businessworld.

Spekulativ japansk kapital

Bitcoin er ikke den eneste digitale valutaen, men er fortsatt den største målt i markedsverdi. På mandag morgen er det vel 16,3 millioner bitcoin tilgjengelig med en samlet markedsverdi på 34 milliarder dollar.

Bitcoin utgjør 45 prosent av verdien på alle digitale valutaer. Ved nyttår var andelen på over 80 prosent.

Blockchain Blockchain er den underliggende teknologien bak den digitale valutaen bitcoin.

En blockchain kan brukes som en digital distribuert regnskapsbok for økonomiske transaksjoner. En blokk inneholder et sett transaksjoner samt tidsstempel og bekreftelse (hash) som sikrer at blokken ikke kan endres uten at det oppdages.

Neste blokk inneholder lenke til den foregående og dennes bekreftelse.

Hver blokk replikeres til alle noder i et nett slik at hver node inneholder hele regnskapsboken. Ingen er original. Det er derfor ikke behov for noen tiltrodd tredjepart som har ansvar for de økonomiske transaksjonene.

Bitcoin sliter med vokseproblemer. Det er relativt dyrt og tar tid å gjennomføre transaksjoner mellom brukere. Konkurrenter som benytter den samme blockchain-teknologien, blant annet Ripple og Ethereum har løst dette. Bitcoin-miljøet er uenig hvordan de skal skalere valutaen.

Ripple forsøker å få med seg internasjonale finansinstitusjoner for å kunne gjennomføre transaksjoner i konkurranse med blant annet Swift-plattformen, som benyttes til å overføre penger over landegrenser. Ripple-valutaen er tidoblet i verdi på en måned.

De siste dagene har japanske investorer stått for over 50 prosent av alle bitcoin-transaksjoner, ifølge CryptoCompare.com.

Nye digitale valutaer lanseres fortløpende via «initial coin offering» (ICO) hvor investorer kan kjøpe seg inn i nye valutaer. Det er spekulative penger som står bak – spesielt fra Japan.

«Det er nye japanske investorer som står bak interessen for alternative valutaer. Det er ikke smarte penger som strømmer inn, men spekulativ kapital. Japan er blitt det største handelsmarkedet for digitale valutaer», skriver den japanske analytikeren Koji Higashi, som er grunnlegger av IndieSquare.

Mens denne artikkelen er skrevet har bitcoin-kursen steget med 67 dollar (2,15 prosent)– til 2.107 dollar.(Vilkår)Copyright Dagens Næringsliv AS og/eller våre leverandører. Vi vil gjerne at du deler våre saker ved bruk av lenke, som leder direkte til våre sider. Kopiering eller annen form for bruk av hele eller deler av innholdet, kan kun skje etter skriftlig tillatelse eller som tillatt ved lov. For ytterligere vilkår se her.